»Uddannelsessektoren i Danmark er enormt tung at danse med. Den er styret af et stort bureaukratisk embedsmandsvælde, som slet ikke har føling med, hvad der sker på uddannelsesfronten ude i den store verden, og ingen sætter spørgsmålstegn ved, om de danske uddannelser virkelig er så fantastiske, som vi går og tror, for ’vi er jo Danmark’. Som direktør for Niels Brock er det blevet min mission at ruske op i denne selvtilstrækkelighed og i praksis vise, hvor dygtige vores unge mennesker kan blive, og hvor sund en forretning man faktisk kan drive, når vi går nye veje«.

Sådan lyder det fra 48-årige Anya Eskildsen, der i 16 år har været direktør for handelsskolen Niels Brock i København. Skolen udbyder i dag både gymnasie-, erhvervs- og videregående uddannelser for mere end 15.000 danske og udenlandske studerende og samarbejder med handelsskoler og universiteter i Kina, Vietnam og USA.

Under Anya Eskildsens ledelse har Niels Brock vendt en elendig økonomi til et pænt overskud, men det er især oprettelsen af eliteklasser til begavede elever, omlægning af lærernes forberedelsestid og senest forsøget på at sælge danske uddannelser til skoler og universiteter i Asien, der har gjort direktøren til en markant – og kontroversiel – skikkelse i uddannelsessektoren.